Μητροπολίτης Μαντινείας και Κυνουρίας Αλέξανδρος

Ο **Μητροπολίτης Μαντινείας και Κυνουρίας Αλέξανδρος** (κατά κόσμον *Παπαδόπουλος*, Πάπαρης Αρκαδίας, 28 Οκτωβρίου 1936 - Τρίπολη, 19 Δεκεμβρίου 2023) ήταν Έλληνας θεολόγος και ιεράρχης της Εκκλησίας της Ελλάδος. Διετέλεσε Μητροπολίτης Μαντινείας και Κυνουρίας από το 1995 έως τον θάνατό του το 2023.

Προηγουμένως διετέλεσε Μητροπολίτης Ναυπάκτου και Αγίου Βλασίου από το 1984 έως το 1995.

## Βιογραφικά στοιχεία
Γεννήθηκε στις 28 Οκτωβρίου 1936 στο χωριό Πάπαρης Βαλτετσίου Αρκαδίας, από αγροτική οικογένεια.

Αποφοίτησε από την Εκκλησιαστική Σχολή Κορίνθου και κατόπιν φοίτησε στη Θεολογική Σχολή του πανεπιστημίου Αθηνών. Ήταν επίσης κάτοχος μεταπτυχιακού διπλώματος στην Ορθόδοξη Θεολογία από το Πανεπιστήμιο Κύπρου. Ο τίτλος της μεταπτυχιακής του εργασίας είναι: «Ὁ Μητροπολιτικός Ἱερός Ναός Ἁγίου Βασιλείου Τριπόλεως».

Διάκονος χειροτονήθηκε στις 29 Δεκεμβρίου 1968 από τον Μητροπολίτη Μαντινείας Θεόκλητο Β´ και πρεσβύτερος στις 27 Απριλίου 1969 από τον ίδιο αρχιερέα. Υπηρέτησε ως ιεροκήρυκας στην Μητρόπολη Μαντινείας και ως γραμματέας των Συνοδικών Δικαστηρίων.

Εξελέγη Μητροπολίτης Ναυπάκτου και Αγίου Βλασίου στις 2 Μαΐου 1984. Τρεις ημέρες αργότερα χειροτονήθηκε στον βαθμό του επισκόπου στον Μητροπολιτικό Ναό Αθηνών από τον Αρχιεπίσκοπο Αθηνών Σεραφείμ. Το 1985 προχώρησε στην ίδρυση ιερατικής επιμορφωτικής σχολής στην Ναύπακτο για την εκπαίδευση νέων κληρικών, ενώ κατά το ίδιο έτος άρχισε να εκδίδεται υπό την διεύθυνση του το εκκλησιαστικό περιοδικό «Εκκλησιαστική Ναυς». Το 1986 προχώρησε στην ίδρυση σχολής βυζαντινής μουσικής στην Ναύπακτο, υπό την εποπτεία της Μητρόπολης. Επί των ημερών του επίσης στην Ναύπακτο οργανώθηκε διορθόδοξο συνέδριο με την συμμετοχή των αυτοκέφαλων Εκκλησιών Αλεξανδρείας, Ρουμανίας, Ρωσίας, Βουλγαρίας, Σερβίας και Τσεχοσλοβακίας, και υπό την γενική εποπτεία του Αρχιεπισκόπου Αθηνών Σεραφείμ.

Στις 27 Ιανουαρίου 1995 εξελέγη με μεταθετό μητροπολίτης Μαντινείας και Κυνουρίας. Η ενθρόνισή του τελέστηκε στον Ιερό Μητροπολιτικό Ναό Αγίου Βασιλείου Τριπόλεως στις 26 Φεβρουαρίου. Κατά τη θητεία του στην Μητρόπολη Μαντινείας, ο Αλέξανδρος αναδιοργάνωσε τις διοικητικές υπηρεσίες, τα κατηχητικά σχολεία, το Γενικό Φιλόπτωχο και τα γηροκομεία της Μητρόπολης, ενώ ανάπλασε, ανακαίνισε και ανασύστησε πλήθος μοναστηριών. 

Το 2016 ήταν μέλος της αντιπροσωπείας της Εκκλησίας της Ελλάδος στην Πανορθόδοξη Σύνοδο της Κρήτης.

Το 2016 κατατέθηκε μήνυση εναντίον του για σχόλιά του εναντίον των ομοφυλοφίλων σε ό,τι αφορούσε το σύμφωνο συμβίωσης ομοφυλοφίλων. Η υπόθεση τέθηκε τελικά στο αρχείο, καθώς, σύμφωνα με το σκεπτικό της απόφασης, ο Μητροπολίτης δεν διέπραξε κάποιο αδίκημα.

Είχε συγγράψει την «*Ιστορία της Ιεράς Μητροπόλεως Μαντινείας και Κυνουρίας*», έκδοση Εταιρείας Πελοποννησιακών Σπουδών, (αρ. 10, τ. Α΄ - Β΄, Αθήναι 2000). 

Απεβίωσε στο Παναρκαδικό Νοσοκομείο Τρίπολης στις 19 Δεκεμβρίου 2023, έπειτα από πολύμηνη ασθένεια που αντιμετώπιζε, σε ηλικία 87 ετών. Η κηδεία του έγινε στις 21 Δεκεμβρίου στον Μητροπολιτικό Ναό Αγίου Βασιλείου Τριπόλεως και η ταφή του στο Νέο Κοιμητήριο Τρίπολης.

## Παραπομπές


Κατηγορία:Μητροπολίτες Ναυπάκτου
Κατηγορία:Μητροπολίτες Μαντινείας και Κυνουρίας